TE garvežys

TE garvežys (vokiečių vadintas BR52) – Vokietijoje sukurta garvežių serija, gaminta 1942–1950 m. karo reikmėms. Pagaminta daugiau nei 6000 garvežių, naciams pralaimėjus karą daug šių garvežių pateko į TSRS kaip karo trofėjai ir reparacijos. TSRS naudoti maždaug iki 1975 m., juos eksploatavo Lietuvos TSR, Baltarusijos TSR, Estijos TSR, Latvijos TSR, Moldavijos TSR, Rusijos TFSR, Ukrainos TSR, Uzbekijos TSR, Vietnamas. Istorija Pirmasis TE serijos garvežys buvo sukurtas 1942 m. pirmojoje pusėje, išleistas eksploatacijai rugsėjo 12 d. Jį pagamino vokiečių įmonė „Rheinmetall-Borsig“ ir pavadino BR52. Tai buvo karo lokomotyvas (vok. Kriegslokomotive arba Kriegslok), kuris buvo sąlyginai pigus, patikimas, nesudėtingai prižiūrimas. 1942–1945 m. šie traukiniai buvo gaminami įvairiuose Vokietijos ir jos okupuotų šalių miestuose (Vienoje, Kaselyje, Berlyne, Miunchene, Elbinge, Potsdame, Poznanėje, Eslingene, Pilzene, Strasbūre, Kylyje ir kt.). Pasibaigus karui TSRS liko apie trečdalis šių traukinių. Be to, buvo pagaminta ir naujų (Ivano Frankivske). 1952 m. sovietai pervadino garvežį TE įprasmindami, kad tai buvo trofėjiniai traukiniai, panašiausi į sovietinius E serijos traukinius. Lietuvoje Lietuvoje išlikęs TE garvežys Nr. 313, esantis Vilniaus geležinkelių muziejuje ir atvežtas iš Radviliškio. Taip pat yra paminkliniai traukiniai Radviliškio (Nr. 4567) ir Naujosios Vilnios (Nr. 757) stotyse. Anksčiau dar buvo šių traukinių Subačiaus (1770, 1771, 1772, 1773, 1774, 1775, 1776, 1777, 1778) ir Radviliškio (0120) stotyse, tačiau jie supjaustyti metalo laužui. Šaltiniai